CELEX: 32009D1008
Language: sk
Date: 2009-12-07 00:00:00
Title: Vykonávacie rozhodnutie Rady zo 7. decembra 2009 , ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty

24.12.2009   
            
            
               SK
            
            
               Úradný vestník Európskej únie
            
            
               L 347/30
            
         
      VYKONÁVACIE ROZHODNUTIE RADY
   
   zo 7. decembra 2009,
   ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty
   (2009/1008/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu 2006/112/ES (1), a najmä na jej článok 395 ods. 1,
   so zreteľom na návrh Komisie,
   keďže:
   
               (1)
            
            
               Listom, ktorý generálny sekretariát Komisie zaevidoval 3. marca 2009, Lotyšská republika (ďalej len „Lotyšsko“) požiadala o povolenie naďalej uplatňovať opatrenie odchyľujúce sa od ustanovení smernice 2006/112/ES vzťahujúce sa na osoby povinné zaplatiť daň z pridanej hodnoty (DPH) daňovým úradom.
            
         
               (2)
            
            
               V súlade s článkom 395 ods. 2 smernice 2006/112/ES Komisia listom z 22. septembra 2009 informovala ostatné členské štáty o žiadosti predloženej Lotyšskom. Listom z 24. septembra 2009 Komisia oznámila Lotyšsku, že má všetky informácie, ktoré považauje za potrebné na posúdenie danej žiadosti.
            
         
               (3)
            
            
               Trh s drevom v Lotyšsku ovládajú malé miestne spoločnosti a individuálni dodávatelia. Povaha trhu a príslušných podnikov vytvorili daňové podvody, ktoré daňové úrady môžu len ťažko kontrolovať. Do lotyšského zákona o DPH sa preto zahrnulo osobitné ustanovenie, v ktorom sa stanovuje, že pokiaľ ide o transakcie s drevom, osobou povinnou platiť daň je osoba podliehajúca dani, pre ktorú sa vykonáva zdaniteľná dodávka tovarov alebo služieb.
            
         
               (4)
            
            
               Opatrenie sa odchyľuje od článku 193 smernice 2006/112/ES, v ktorom sa ustanovuje, že v rámci vnútorného systému osoba, ktorá podlieha dani a ktorá dodáva tovar alebo služby, je zvyčajne povinná platiť daň.
            
         
               (5)
            
            
               Toto opatrenie sa predtým povolilo v Akte o pristúpení z roku 2003 (2), konkrétne v kapitole 7 bode 1 písm. b) prílohy VIII a v rozhodnutí 2006/42/ES z 24. januára 2006 (3) podľa vtedy platnej šiestej smernice 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia (4).
            
         
               (6)
            
            
               Komisia sa domnieva, že právna a skutková situácia, ktorá opodstatnila súčasné uplatňovanie predmetného odchyľujúceho sa opatrenia sa nezmenila a naďalej pretrváva. Lotyšsku by sa preto malo povoliť uplatňovať opatrenia v ďalšom obmedzenom období.
            
         
               (7)
            
            
               Odchýlka nebude negatívne ovplyvňovať vlastné zdroje Únie z DPH,
            
         PRIJALA TOTO ROZHODNUTIE:
   Článok 1
   Odchylne od článku 193 smernice 2006/112/ES sa Lotyšsku povoľuje naďalej určovať príjemcu ako osobu povinnú platiť DPH v prípade transakcií s drevom.
   Článok 2
   Toto rozhodnutie sa uplatňuje od 1. januára 2010 do 31. decembra 2012.
   Článok 3
   Toto rozhodnutie je určené Lotyšskej republike.
   
      V Bruseli 7. decembra 2009
      
         
            Za Radu
         
         
            predsedníčka
         
         C. MALMSTRÖM
         
      
   
   
      (1)  Ú. v. EÚ L 347, 11.12.2006, s. 1.
   
      (2)  Ú. v. EÚ L 236, 23.9.2003, s. 33.
   
      (3)  Ú. v. EÚ L 25, 28.1.2006, s. 31.
   
      (4)  Ú. v. ES L 145, 13.6.1977, s. 1.